- Det er en tragisk og for nogen traumatiserende oplevelse. Men det gør også, at man kommer til at spekulere mere over livet, fordi døden kommer så tæt på.

Ordene kommer fra Tommy Damstedt Jørgensen. For ti år siden stoppede han som lokomotivfører hos DSB.

På 22 år oplevede han fire gange at ramme mennesker med sit tog. En af gangene var det en ung kvinde, som tog sit eget liv.

Tommy Damstedt Jørgensen er i dag stoppet som lokomotivfører og hjælper i stedet kollegaer, der oplever, at personer træder ud foran toget. (Foto: Karen Steensbæk Nielsen DR)

- Man glemmer det aldrig. De fire personer, jeg har kørt ned med toget; jeg ved præcis ved hvilken jernbanesvelle, det skete, jeg har bare lært at leve med det, fortæller Tommy Damstedt Jørgensen.

Man glemmer det aldrig. De fire personer jeg har kørt ned med toget; jeg ved præcis ved hvilken jernbanesvelle, det skete, jeg har bare lært at leve med det. Tommy Damstedt Jørgensen, fhv. lokomotivfører

Han er dog langt fra alene med sine tragiske oplevelser. Hvert år er der mellem 20 og 40 personer, der vælger at ende deres liv på DSB's skinner.

Men det skal et nyt tiltag forsøge at imødegå. Forsøget begynder på Valby Station, hvor 15 personer de sidste 21 år har taget deres eget liv.

Her har man derfor sat flere lamper op, så der ikke er mørke områder på perronen. Og i stedet for flere reklameskilte, vil man fra midten af januar se skilte med Livsliniens telefonnummer og en opfordring til at søge hjælp, hvis man har det svært.

Livslinien Hvis du går med selvmordstanker, kan du kontakte Livslinien. Livsliniens telefonrådgivning kan kontaktes på 70 201 201 alle årets dage fra kl. 11-05 Du kan også skrive til Livsliniens netrådgivning på hjemmesiden skrivdet.dk. Kilde: Livslinien.dk

- Valby er vores pilotstation, blandt andet fordi vi her har set en lidt højere frekvens af selvmord. Fremadrettet vil vi se på, om det er noget, der skal bredes ud til flere stationer. Men vi vil også gerne afprøve det her for at se, hvad vores passagerer siger til det, forklarer Nils la Cour, der er afdelingschef i Styring og Kvalitet i DSB Sikkerhed.

Han forklarer, at de nye lamper og skilte er udviklet i tæt samarbejde med Livslinien, og så er der hentet viden fra udlandet, hvor lignende projektet har haft en effekt.

Han mener, at DSB har et ansvar for at mindske antallet af selvmord på banenettet.